รฟม.เตรียมเซ็นสัญญาที่ 2 สร้างรถไฟฟ้าสายสีม่วง
รฟม.เตรียมเซ็นสัญญาที่ 2 ก่อสร้างรถไฟฟ้าสีม่วงกับผู้รับเหมา วงเงิน 1.3หมื่นล้านบาท ในวันที่ 20 ม.ค.นี้
18 ม.ค. 2553

รฟม.เตรียมเซ็นสัญญาที่ 2 ก่อสร้างรถไฟฟ้าสีม่วงกับผู้รับเหมา วงเงิน 1.3หมื่นล้านบาท ในวันที่ 20 ม.ค.นี้
นายชูเกียรติ โพธยานุวัตร ผู้ว่าการการรถไฟฟ้าขนส่งมวลชนแห่งประเทศไทย หรือ รฟม. กล่าวถึงความคืบหน้าการเซ็นสัญญาที่ 2 โครงการก่อสร้างรถไฟฟ้าสีม่วง ช่วงบางใหญ่ - บางซื่อ ว่า ล่าสุดสำนักงายอัยการสูงสุด มีหนังสือตอบกลับให้ รฟม. สามารถดำเนินการเซ็นสัญญาก่อสร้างในส่วนสัญญาที่ 2 และ 3 ได้ หลังจาก รฟม. ทำหนังสือชี้แจงถึงความไม่เข้าใจตรงกัน เนื่องจากทั้งสัญญาที่1และ2 มีรายละเอียดเหมือนกัน โดยในวันที่ 20 มกราคม 2553 นี้ ทาง รฟม. จะเซ็นสัญญาก่อสร้างในส่วนสัญญาที่ 2 งานก่อสร้างโครงสร้างจากสะพานพระนั่งเกล้า-บางไผ่ กับบริษัท ซิโน-ไทย เอ็นจิเนียริ่ง แอนด์คอนสตรัคชั่น จำกัด(มหาชน) วงเงิน 13,100 ล้านบาท
ส่วนสัญญาที่ 3 งานก่อสร้างอาคารที่จอดรถและศูนย์ซ่อมบำรุง กับกลุ่มกิจการร่วมค้า PAR จอยต์เวนเจอร์ ประกอบด้วย บริษัท เพาเวอร์ไลน์ เอ็นจิเนียริ่ง จำกัด(มหาชน) บริษัท แอสคอน คอนสตรัคชั่น จำกัด(มหาชน)และบริษัท รวมนครก่อสร้าง(ประเทศไทย) จำกัด วงเงิน 5,025 ล้านบาท นายชูเกียรติ กล่าวว่า ยังไม่สรุปว่าบริษัทจะเซ็นพร้อมสัญญาที่ 2 หรือไม่ ต้องขึ้นอยู่กับความพร้อมของบริษัทด้วย เนื่องจากในวันเซ็นสัญญาทางบริษัทรับเหมาจะต้องมีการวางวงเงินแบงก์การันตีด้วยสัดส่วนร้อยละ 10 ของมูลค่าสัญญา อย่างสัญญาที่ 2 วงเงิน 1,310 ล้านบาท ส่วนสัญญาที่ 3 วงเงิน 500 ล้านบาท